Esúsika pe boꞌné ꞌnátaga eꞌkarúgame semati newale,
nobi ralámulika tabilé bijchígili ko Onorúgamete julárigame níligo Esusi.
Alarigá nímili nílekuru,
asíriga ꞌya osirúgime nílekuru alué osilí napu osálige alué Isaíasi anilime rió napu ruwime nile napu anele Onorúgame.
Regá anime nile:
Mué Waꞌlula,
ralámulika tabilé bijchigi ramué raꞌichálila.
¿Chieri ralámuli etiágó chiena aꞌwágame ka mué?
Alué Isaíasi abiena osale chonigá tabilé bijchígia alué ralámuli.
Anile:
Onorúgame boꞌné alarigá rekile ꞌnátili
napurigá tabilé námamala,
napurigá siego niraga mochímala,
napurigá tabilé námamala alué ꞌwe aꞌlá semátiri ꞌnátili
napurigá tabilé Onorúgame oyérame nímala,
ꞌlige napurigá neka tabilé buinámala resítiri bowechi.
Alanile Isaíasika Onorúgame etériligime.
ꞌLige etele Esusi taꞌchó nawachi,
etele nawamia ꞌwe semáriga nochamia jena wijchimoba.
Weꞌká ralámuli jurío bijchígale Esusi raꞌichálila.
Weꞌká alué jurío eꞌwélala ꞌla bijchígale,
pe iligá tabilé che anile napugiti ꞌwéchigo majá mochíligame alué bariseo.
ꞌNátale bariseo mabúnilia mayele alé uꞌtá reꞌobachi «sinagoga» anilichi mochígichi.
Alué eꞌwélalaka najkile napurigá ꞌla niraga etémala ralámuli alué aꞌbopi,
tabilé chélále rekó Onorúgame ta nirae.
ꞌLiko aꞌwágame raꞌíchale Esusi:
―Napuꞌlige bilé rió neꞌchí oyérame,
tabilé neꞌchicho oyérame ju,
abiena oyérame ju napu neꞌchí júlale ꞌpa rewagáchika.
Napuꞌlige bilé rió neꞌchí etee abiena eté alué napu neꞌchí júlale ꞌpa rewigáchika.
Neka pe napurigá raꞌósali ju.
Neka jena wijchimoba nawákuru ralámuli guꞌírimia napurigá tabilé chonárale eꞌyénamala.
Ne raꞌichálila gepume ka ꞌlige tabilé eꞌwásaká alué raꞌíchali,
neka tabilé alué ju napu gustisia olámili ju alué ralámuli.
Neka ralámuli buinamia nawákuru alé resítiri ꞌnátalichi.
Bilé ralámuli tabilé oyérame neꞌchí ꞌlige aminami tabilé eꞌwasa napu ne nulá,
Onorúgame gastigárimili ju alué ralámuli.
Onorúgameka ruyémala tabilé bijchígiligo alué raꞌíchali napu ne ruyé.
Neka pecha boꞌné ꞌnátaga raꞌíchakó.
Alué ne Oꞌnola Onorúgame napu neꞌchí júlale,
alué nuláturu tachiri rupoa ꞌlige churigá rupoa.
Alué raꞌíchalika napu ne ruyéleru Onorúgamete napurigá raꞌichámala ne,
alué raꞌíchalika ju napurigá ralámuli ꞌla nabí ejperélamala ꞌpa rewagachi.
Alué napu ne ruwí pe aꞌchigóriga ju napurigá nulele Onorúgame neꞌchí napurigá raꞌichámala ne ralámuli ꞌyuga.
ꞌLige bilé ralámuli tabilé bijchígisa ne raꞌichálila pe tabilé bijchígime kéré Onorúgame nila raꞌíchali.